擬意
作者：李商隱
朝代：唐

paragraphs: 悵望逢張女，遲迴送阿侯。
空看小垂手，忍問大刀頭。
妙選茱萸帳，平居翡翠樓。
雲屏不取暖，月扇未遮羞。
上掌真何有，傾城豈自由。
楚妃交薦枕，漢后共藏𩰘。
夫向羊車覓，男從鳳穴求。
書成祓禊帖，唱殺畔牢愁。
夜杵鳴江練，春刀解若榴。
象牀穿幰網，犀帖釘窗油。
仁壽遺明鏡，陳倉拂綵毬。
真防舞如意，佯蓋臥箜篌。
濯錦桃花水，濺裙杜若洲。
魚兒懸寶劒，燕子合金甌。
銀箭催搖落，華筵慘去留。
幾時銷薄怒，從此抱離憂。
帆落啼猿峽，樽開畫鷁舟。
急絃腸對斷，翦蠟淚爭流。
璧馬誰能帶，金蟲不復收。
銀河撲醉眼，珠串咽歌喉。
去夢隨川后，來風貯石郵。
蘭叢銜露重，榆莢點星稠。
解佩無遺迹，凌波有舊游。
曾來十九首，私讖詠牽牛。